CREATORUL IURIE PLATON

Formarea lui Iurie Platon în calitate de plastician s-a desfășurat în mai multe etape. Primii paşi

înspre acest domeniu au fost întreprinşi de tânărul Iurie Platon instinctiv, intuitiv sau abia înţeleşi.

În acești primi pași se relevă capacităţi şi calităţi, care s-au limpezit, conştentizat şi reafirmat drept

imuabile şi care, mai târziu, au fost asumate implicit ca imanente acestei personalităţi distincte, atât între

artiștii generaţiei sale, cât şi printre ceilalţi colegi de breaslă.

Primul pas în formarea artistului platisc a fost făcut încă în copilărie și a constat în faptul că a

fost îndemnat de mama sa să deseneze. Pasiunea desenului se derula cu plăcere pe parcursul întregei

zile. Aceasta capătă continuitate zi de zi, fiind stimulată și de bunicul său Ilie, un meşter care prin

lucrările sale de tâmplărie a atras admiraţia nu numai în localitatea sa natală – Măteuţi, Rezina, dar şi în

împrejurimi. Bunicul dorea ca Iurie să-i fie continuator, astfel, de când avea aproximativ 5 ani, nepotul

îl secundează pe bunic în onorarea angajamentelor sale de meşter. Iurie Platon nu este doar un simplu

membru al unei familii mari, el are mâini de aur ca şi părintele său. Precizia, acurateţea şi satisfacţia

pentru un lucru bine făcut au constituit ingredientele liantului dintre cei doi membri ai unor generaţii

diferite. Admiraţia neţărmurită a nepotului pentru bunicul său îl provoacă în același timp să aspire

să devină făurar a ceva ce l-ar individualiza. Aşadar, momentul cheie al acestei prime etape poate fi

considerat acela în care Iurie Platon reușește să se distanțeze și să depăşească starea perceperii confuze

din creațiile bunicului său Ilie.

Pasul secund în devenirea artistului începe atunci când familia cedează în faţa insistenţelor sale

şi, în anii de studii 1973-1974, Iurie Platon frecventează disciplinat Şcoala de arte plastice pentru copii

din Rezina. De sine stătător a făcut naveta Mateuţi-Rezina. Profesor i-a fost Savelie Cobzac, care i-a

arătat în ce constă diferenţa între a desena ca toţi copii şi a desena ca un elev la şcoala de arte. Aducerea

la numitor comun a ochiului, mâinii şi a capacității de înţelegere a lucrurile, înseamnă a însuşi tehnica

desenului la şcoala de arte. Uneori, profesorul său care locuia în alt oraş, peste Nistru, la Râbniţa, se

întâmpla, din cauza deficienţelor inerente transportului public interurban, să nu ajungă la Rezina. Însă

Iurie Platon s-a străduit întotdeauna să fie la lecţiile de artă, deşi se folosea de acelaşi transport în

comun. El exersa asiduu conform sarcinilor primite de la profesorul său, chiar şi în cazul lipsei acestuia

de la lecţii.

Dăruirea şi elanul antrenate disciplinat la Şcoala de arte plastice pentru copii din Rezina au avut

ca efect suţinerea examenelor de admitere la Liceul-internat Republican de Arte Plastice Igor Vieru

(fosta Şcoală medie republicană de arte plastice cu internat) din Chişinău. Aici, pentru Iurie Platon

începe a treia etapă în formarea sa artistică. Feeria cu mulţi profesori, pictori îl încîntă la această şcoală.

Însă, în revers, după orele de program, în sâmbetele şi duminicile petrecute la internat, se întrona un

regim de cazarmă. Salvarea de la aceste deficienţe a venit de la însuşi conducătorul clasei – profesorul

şi artistul plastic Victor Marinescu. În afara programului de studiu, acesta îi lua în maşina sa pe cei mai

merituoşi elevi şi ieşeau în plain-air, în diferite localităţi în afara Chişinăului, dar cel mai frecvent la

Orheiul-Vechi. Odată cu trecerea anilor, Iurie Platon a început să perceapă această perioadă mai degrabă

ca pe una idilică, parcă în consonanţă cu apoftegma lui Marin Preda: oamenii din aceaşi generaţie au

ce-şi spune unul altuia.

Pasul al patrulea înseamnă decelarea şi tragerea de învăţăminte din ineluctabila traversare a unor

zone aflate sub semnul intermitenţei şi a promiscuităţii. Dezamăgirea cauzată de un şir de insuccese este

urmată de bucuria înâlnirii unor umanişti binevoitori pentru afirmarea posibelelor virtuţi ale celuilalt.

Numele unuia dintre ei este Roman Manevici. Cu acesta Iurie Platon a exersat în genul sculpturii.

Pasul al cincilea, considerat ulterior de Iurie Platon ca fiind edenul său pe planeta Pământ, s-a

derulat în oraşul Tallin, Estonia, acolo unde artistul plastic în devenire a beneficiat de un program unical

de studii, de două ateliere de creaţie. Anume în această etapă el reușește să-și ordoneze și să-și rafineze

gândirea și să experimenteze mult. A debutat creator cu o expoziţie personală în capitala Estoniei, iar

Muzeul de Artă decorativă din Tallin îi achiziţionază o lucrare.

Ulterior, Iurie Platon, după reîntoarcerea din Tallin, acolo unde a studiat ceramica, în actul de

debut expune, alături de somităţi din Chişinău, o lucrare elaborată în anii de studenţie – Lucica (1986)

şi, imediat este calificat drept o speranţă a artei naţionale. În particular, maestrul Mihai Grecu l-a definit

în public drept continuator al său în creaţie. Chiar în contextul acestui succes, Iurie Platon nu a devenit

arogant, a rămas în continuare senin, curtenitor, abil şi tenace, consacrându-şi calităţile şi capacităţile

creativităţii şi conlucrării cu artiştii plastici din diferite ţări.

În debutul anilor ’90 Iurie Platon îşi împarte viaţa şi activitatea între baştină şi Germania – ca

filieră pentru Europa Occidentală. El își reafirmă neostenit cota valorii sale, participând în permanență şi

activ, atât în țara natală, cât şi în străinătate la expoziţii, saloane şi concursuri de artă.

Totodată, împreună cu plasticienii Simion Zamşa, Ghenadie Tâciuc, Vasile Moşanu, Virgil

Tecuci, Andrei Negură, Natalia Bechir, Vasile Dohotaru, Elena Mogorean, Alina Cocieru, Ştefan-

Beiu, Ghenadie Jalbă, Victor Cobzac, Victor Gruşevan, Igor Isac, Tudor Zbârnea, Sandu Şchiopu,

colegi de generaţie, a iniţiat în anul 1990 – chiar la 5 mai – o acţiune prin care acești artiști și-au

prezentat independent creaţiile proprii peste hotarele țării, devenind astfel pionieri în această direcție

de mentalitate şi de etică socială, au degrevat statul şi au afirmat prin ralizări concrete spiritul libertăţii

în promovarea iniţiativei personale. A urmat în 1992 constituirea asociaţiei plasticienilor Grupul

Zece din care făceau parte: Andrei Sârbu (1950-2000), Dumitru Bolboceanu, Ilie Cojocaru, Victor

Hristov, Vasile Moşanu, Andrei Mudrea, Anatol Rurac, Tudor Zbârnea. De fapt, în cvasitotalitate,

fiind înaintemergătorii procesului creator contemporan în artele plastice indigene, acești artiști,

refuzând tranşant să alunece în diverse epatări, au realizat un şir de acţiuni culturale, prin care au probat

sensibilitate, gândire şi limbaje plastice non tributare practicilor din trecut. Trecutul aşa numitului

realism socialist cramponat pe o ideologie ajunsă dogmatică, pe un set permisibil de modele de expresie

şi cu aroganţă intolerantă faţă de orice alte forme de expresie artistică.

În artele plastice contemporane din Republica Moldova s-au făcut în mod oficial promisiuni că

se va deschide o instituţie de învăţămînt artistic superior, dar lucrurile au ajuns a se transpune în fapt

abia după decenii.

Ulterior, Iurie Platon se angajează la catedra de Ceramică din cadrul facultății de Arte Plastice

a Academiei de Muzică, Teatru, Arte Plastice din Chișinău. El a condus prima promoţie de ceramişti.

Printre aceştia în arta contemporană sunt activi şi s-au remarcat printr-o personalitate distinctă Oleg

Dobrovolschi, Elena Mogorean, Ion Niţă şi Vladimir Tabac.

În detaliu, Ion Niţa, specialist la Colegiul Alexandru Plămădeală din Chișinău şi responsabil

pentru pregătirea viitorilor ceramiști, este unul dintre cei mai importanţi pedagogi în domeniu, iar

cota de pregătire a specialiştilor în această instituţie medie de învăţământ este comparabilă cu cea din

instituțiile de învățământ superior, adesea chiar depășind-o.

Discursul plastic al lui Iurie Platon de la bun început este focalizat asupra dezvoltării artei

ceramicii. Opera pe care a realizat-o reprezintă o inovare a domeniului şi o creștere a cotei artistice

la nivel internaţional. În creațiile sale, Iurie Platon porneşte mai întâi prin a valorifica moştenirea

culturală a neamului, așa cum este ea – de exemplu, ceramica primei civilizaţii agrariene din Europa,

denumită în termenii arheologiei Cucuteni. Eleganţa, rafinamentul şi măsura învederate de precursori l-

au inspirat pe plastician să creeze în limbaj plastic postmodern o serie de lucrări care, de fapt, constituie

capodopere ale genului. Multe dintre aceste lucrări au fost achiziţionate pentru colecţiile publice ale

Muzeului Naţional de Artă al Moldovei. Treptat, formele în general rotunjite, preferate în creaţiile

de începu ale plasticianului, rămân doar o componentă a creativităţii, cedând locul unor preocupări

pentru geometrizarea rigidă a componentelor compoziţiilor, dar înmuiate plastic conform logicii

formelor interne ale obiectului. Iurie Platon creează compoziţii din mai multe obiecte, în care principiile

contrapunerii ca formă grafică şi culoare sunt vectorul care-l conduc către frumuseţi nemaiîntâlnite până

atunci în arta ceramicii noastre. La acest capitol Iurie Platon a fost generos – el şi-a iniţiat şi discipolii în

tainele ceramicii fine şi ale tehnicilor arderilor înalte.

Ceramica reprezintă un gen de sinteză a creativităţii în care converg pictura, sculptura şi grafica,

și fiecare dintre aceste componente este minuţios şi precis dezvoltată de autor în cadrul procesului

elaborării lucrărilor sale. Totuşi, în cazul lui Iurie Platon, partea forte în raport cu precursorii săi este

reprezentată de componenta sculpturală, care este fără precedent. Evoluţia pe acest făgaş a pornit

odată cu lucrarea de licenţă, în care formele realităţii tangibile sunt tratate în limbaj realist, treptat,

însă, acestea sunt lipsite de detalii în numele realizării unei arhitectonici monumentale. Geometrismul

şi fluiditatea, plinul şi golul, sunt incluse în structura lucrărilor cu o măsură demiurgică. Plasticianul

tratează forme inspirate după datele realităţii la îndemâna oricui, care sunt formalizate inteligent în

limbajul artei contemporane.

În pictură, fascinat de gîndirea plastică a maestrului Mihai Grecu si deopotrivă de creaţiile lui

Ion Druţă, Iurie Platon apelează la abordarea unor teme şi subiecte care fac referire la existența umană

pe acest pământ considerând tradiţiile populare, dar evitând în același timp tributul pentru etnografism

şi pitoresc. În mod evident, aspiră către crearea unor pânze cu caracter simbolic, în colorit construit

pe principiul opoziţiilor cromatice ori orchestrate complex și ingenios și cu o libertate în gândire şi

dezinvoltură tehnică rarisimă în genul picturii. În particular, menționăm aici lucrări ca: Interioare, Iarna

copilăriei, Duminica Mare.

Odată cu lucrarea Basarabia, în care forma ţării noastre este convenţional tratată în consonanţă

cu principii preluate din arta populară, se întrevede geneza unei viziuni noi, orientate către schimbarea

punctului de fugă (a perspectivei) – când viziunea terestră, obişnuită este ridicată către cea aeriană.

Astfel, prin intermediul buchetului de flori uscate reprezentate în acest tablou, ambele scheme de

viziune persistă și, pentru a le aduce la un numitor logic comun, autorul împarte lucrarea în registre:

fiecare cu un subiect propriu. Unitatea tabloului este asigurată prin culori telurice degradate către

acromuri – întunecate; în partea superioară culorilor telurice li se rezervă loc în zona buchetului, iar

în partea de jos a tabloului culoarea cîmpului este îndreptată către acrom – deschis, către alb. Aceleaşi

principii formale sunt aplicate și în tripticul Toamnă, dar cu mențiunea că partea dreaptă a tripticului

prezintă deja o viziune aeriană, principiu pe care autorul îl va dezvolta în creaţiile sale de mai târziu.

Un alt aspect care îl captivează pe plastician este jocul luminii şi a umbrei, exploatat în lucrări

precum: Cafenea provansală, Chişinăul vechi, Labirint şi Sudul Franţei. Este un joc inteligent,

în consonanţă cu experienţa europeană a isihaştrilor medievali, a renascentistului Caravagio şi a

olandezului Rembrandt.

În mod evident, Iurie Platon are o personalitate racordată la exigenţele artei contemporane şi a

propriei subiectivităţi. Tema enunţată în Biblie: Şi întunericul nu a putut să cuprindă lumina este dusă

la paroxism în lucrarea Flux-reflux. Anume această lucrare este borna de referinţă în activitatea actuală

a plasticianului, alături de realizarea unor vedute sau pastorale în care motive aparent banale capătă

expresie de suvenir, elaborate la cele mai înalte cote ale exigenţelor artei contemporane.

Iurie Platon este un colorist rafinat, care pune în aplicare cu măiestrie principiile funcţiei

terapeutice a artei.

Aflarea în decurs de mai bine de un an în atelierul sculptorului Roman Manevici nu a comportat

efecte imediate pentru Iurie Platon, care în perioada imediat următoare nu a fost atras să se afirme în

genul sculpturii.

Abia în anul 1996, în timp ce se afla în Germania, Iurie Platon realizează o primă configurare

în piatră. În consecință, artistul prinde gust pentru acest gen al creativităţii, amintindu-şi, poate, de anii

copilărie, când cioplea forme alături de bunicul său. Nu avem nicio certitudine în această privință, însă

avem convingerea că dragostea pentru sculptură l-a copleşit şi, de atunci, Iurie Platon perseverează

în acest domeniu. Mai mult, în anul 1997, împreună cu doi sculptori din Germania, el organizează la

Chişinău Primul simpozion internaţional de sculptură a formelor mici în bronz, întrunind şi sculptorii

de frunte din Chişinău. În cadrul evenimentului s-a experimentat mult, au fost create multiple piese,

o varietate de viziuni nemaiîntâlnite în astfel de întruniri ale sculptorilor din țara noastră. În final, a

fost organizată o expoziţie la Centrul Expoziţional Constantin Brâncuşi din Chișinău, în acest mod

confirmându-se în cazul lui Iurie Platon nu doar marca de sculptor, ci și cea de organizator a taberelor

internaţionale de sculptură şi a schmburilor interculturale.

Primei ediţii a simpozionului i-a urmat a doua, la care registrul invitaţilor de peste hotare s-a

lărgit, inclusiv prin participarea japonezei Chieko Sasaki. La această ediție participanții au pus accent pe

aprofundarea şi diversificarea tehnicilor uzitate. Manifestarea a culminat prin organizarea unei Expoziţii

la Muzeul Naţional de Artă a Moldovei şi editarea unui pliant.

Încurajat de succesele obținute, creatorul nostru caută să răspundă în termeni artistici la diferite

oferte de executrare a unor lucrări în sculptură. Merită menționat aici că Iurie Platon a participat în

cadrul unui grup de creaţie la edificarea Turnului Leipzig. Fiecare dintre cei șapte sculptori participanți

din diferite ţări au primit câte un bloc de piatră şi, sub rezerva ca să respecte toţi parametrii spaţiali,

fiecare urma să-şi configureze lucrarea după bunul plac. Aici Iurie Platon, în evoluţia sa de sculptor,

a elaborat modulul cu genericul Fertilitate, în care principiul oriental de plin şi gol este aplicat cu o

măiestrie desăvîrşită. De acest lucru se poate convinge oricine, vizitând piaţa ratuşei din Leipzig.

Şirul monumentelor în for public elaborate de Iurie Platon este urmat de monumentul consacrat

lui Vicenz Priessnitz, fondatorul hidroterapiei. În structura monumentului sunt puse în valoare două

materiale: bronzul – pentru executarea portretului și granitul – pentru realizarea soclului. Compoziţia

soclului reprezintă un bolovan natural de granit, în masa căruia sculptorul intervine inducând nu numai

portetul savantului, dar şi executând o serie de motive decorative pe părţile laterale şi în partea din

spate. Toate motivele sugerează ideea de hidroterapie – obiectul preocupării savantului.

Un alt monument creat de Iurie Platon poartă titlul Trei treimi și este înălţat în for public

la intersecţia unor străzi în oraşul Meppen din Germania. Este de remarcat înscrierea reuțită a

monumentului în cadrul peisajului citadin. Autorul ține cont de faptul că blocul intervenţiei este un cerc

pe care se mişcă automobilele şi recurge la limbajul succesiunii fluidităţii formelor dispuse pe verticală

şi pe orizontală în mod magistral.

O altă categorie de artă abordată de Iurie Platon o constituie lucrările de sculptură de şevalet.

Acestea sunt elaborate în limbaje plastice corespunzătoare dezvoltării artei sculpturale contemporane.

Sintetizând cele expuse mai sus, remarcăm că din debutul său în anul 1985 și până în prezent,

artistul platic Iurie Platon a fost în permanență activ în viaţa artistică naţională, dar şi în cea occidentală,

participînd la expoziţii, saloane și concursuri de artă. De fapt, ştiu precis că este primul – nu numai dintre artiștii din țara noastră care, la începutul anilor ’90 a obţinut dublă cetăţenie, Iurie Platon locuiește și activează, metaforic vorbind, cu un picior în Moldova și cu altul în Germania.

Locuinţa sa din Moldova este literalmente doar un loc de refugiu după perindările neobosite prin întreaga Europă. Perindări neobosite le considerăm noi, însă plasticianul afirmă, mai degrabă, epatând, că a obosit deja, şi se autorepelează: „Sunt propriu-mi şofer, hamal şi manager”. In condiţiile unei societăţi deschise, însă nu mai are timp să cadă în mrejele unor stări de afecţie. Acesată societate reclamă omului mobilizare. Exact în spiritul cum este scris în Biblie: Şi în sudoarea frunţii îți vei cîştiga tu pîinea.

Tudor Braga, critic de arte
